OBH 557/2000.
Az állampolgári jogok országgyűlési biztosának jelentése
Ügyintéző: dr. Kovács Zsolt

Tárgy:  Hajléktalanszálló bosszúból

Az eljárás megindulása

A Napi Magyarország 2000. január 3-i, a Magyar Demokrata 2000. január 27-i, és a Népszabadság 2000. február 15-i cikkéből szereztem tudomást arról, hogy a Bp. XI. kerületben a Bartók Béla út egyik toronyházának földszintjén lévő helyiségben hajléktalanszálló működik. A társasház lakó kénytelenek elviselni az engedély nélkül működő szálló összes következményeit.

A tulajdonhoz, valamint az emberi méltósághoz való alkotmányos jogok sérelmének veszélye miatt hivatalból rendeltem el vizsgálatot. A vizsgálat a következő előzményeket tárta fel:

A tényállás

A Bp. XI. Bartók Béla út 106-110, szám alatti társasház földszintjén lévő helyiség tulajdonosa az Agria Rent Kft. játéktermet kívánt nyitni, de ahhoz a társasházi tulajdonosok többsége nem járult hozzá. A tulajdonos ezt követően döntött úgy, hogy a helyiséget hajléktalanszállóként működteti.

A társasház lakói tiltakoztak a hozzájárulásuk nélkül működő szálló látogatóinak közerkölcsöt, és köztisztaságot sértő magatartása ellen, és kérték az önkormányzattól, hogy a szállót zárassa be.

Az önkormányzat lakossági bejelentés alapján az eljárást megindította, és felszólította az üzemeltetőt, hogy biztosítsa az üzemeltetéshez szükséges feltételeket, illetve kérjen működési engedélyt.

A vizsgálat jogszabályi háttere

A Magyar Köztársaság Alkotmánya

13. § (1) A Magyar Köztársaság biztosítja a tulajdonhoz való jogot. 

57. § (5) A Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot - a jogviták ésszerű időn belüli elbírálásának érdekében, azzal arányosan - a jelenlévő országgyűlési képviselők kétharmadának szavazatával elfogadott törvény korlátozhatja.

70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. (2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

A vizsgálat megállapításai

Tekintettel arra, hogy az önkormányzat a bejelentésnek eleget tett, és azonnal megtette a jogszabályban előírt kötelező intézkedéseket, megállapítottam, hogy mulasztás nem terheli.

A vitát kiváltó nappali melegedő, illetve hajléktalanszálló az elvégzett helyszíni vizsgálatok alapján nem felelt meg a jogszabályi előírásoknak, ezért a Bp. XI. kerületi Önkormányzat - törvényes határidő kitűzésével - felszólította az üzemeltetőt a jogszabályoknak megfelelő működés feltételeinek biztosítására, majd annak eredménytelen elteltét követően a tulajdonost a tevékenység megszüntetésére kötelezték. 

Az önkéntes teljesítés hiánya esetére 2000. március 28-ára kényszervégrehajtást rendelt el. A Fővárosi Közigazgatási Hivatal az engedély nélkül működő intézmény további működését betiltotta. A hajléktalanok ellátására három budapesti helyszínen két éjjeli menedékhelyet, és egy nappali melegedőt jelölt ki. 

A kényszervégrehajtás napján végzett helyszíni ellenőrzés megállapította, hogy a hajléktalanszálló megszűnt, és a helyiségben az ÁNTSZ a kényszerfertőtlenítést elvégezteti. A hajléktalanok önként hagyták el a helyiséget.

Az önkormányzattól kapott tájékoztatás alapján megállapítottam, hogy az eljárás elhúzódását a vállalkozó, helyiségtulajdonost is megillető jogorvoslathoz való alkotmányos jogai biztosítására szolgáló határidők betartása okozta. Indokolatlan időhúzás, vagy mulasztás az eljáró hatóságokat nem terheli, ezért az eljárásomat alkotmányos visszásság hiányában megszüntetem.

Budapest, 2000. június 7.

                                                                               Gönczöl Katalin